FLK «Guvernøren» (1891)



FLK «Guvernøren» var et flytende hvalkokeri eid av den norske rederen Haldor Virik gjennom selskapet A/S Odd. Skipet ble bygget i 1891 som lasteskip DS «Europe» ved Palmer's Engineering Co. Ltd. i Newcastle, England for National Steamship Company i Liverpool. I 1907 ble hun solgt til Atlantic Transport Comapany, Liverpool, og omdøpt «Mobile». Hun ble på nytt solgt i 1911, denne gang til A/S Quilimane (Thøger Andresen, Larvik) og omdøpt «Thøger».

Fra november 1911 til mai 1912 ble skipet bygget om til hvalkokeri ved Framnæs Mekaniske Værksted i Sandefjord. Det var den til da mest omfattende ombyggingen foretatt ved verftet, og kokeutstyret var det mest moderne på markedet.

Etter en svak fangstsesong utenfor Afrika-kysten, ble «Thøger» i 1913 kjøpt inn av Haldor Virik i Sandefjord og omdøpt FLK «Guvernøren». Gjennom hvalfangstselskapet Odd hadde Virik lisens til å drive fangst i Antarktis. I sin andre fangstsesong, liggende i Wilhelmina Bay på vestsiden av Antarktishalvøya, brøt det ut brann om bord. Både skipet og lasten, bestående av 16 615 fat hvalolje, gikk tapt. Ingen av besetningen omkom.

Odd hadde fra 1919 til 1921 et annet flytende kokeri ved navn «Guvernøren».

Se også 
Liste over flytende hvalkokerier

Referanser

Eksterne lenker 
 1913 DS/Flk GUVERNØREN (1)(004191302) lardex.net

Hvalkokerier
Norske dampskip
Skip fra 1891
Sjøulykker i 1915
Skip bygget i Storbritannia
Skip sluttseilt 1915
Artikler i sjøfart-prosjektet